Mille eest Venemaa võitleb? – Propastop
14.04.2022
Avaldame Venemaa riigile kuuluvas portaalis Ria.ru ilmunud arvamusloo, mille autor Viktoria Nikiforova selgitab, mis asju Venemaa Ukrainas ajab. Selgub, et kõige taga on armastus inimeste vastu.
Miks sellise teksti avaldame?
Mis uskumusi tekst väljendab?
Propastop toob esile viis uskumust, mis artiklist vastu vaatavad. Me ei püüa neid ümber lükata, ehkki loomulikult ei kiida neid heaks. Tahame need mõttemustrid selgelt välja tuua hoiatuseks, et ükskõik kui jaburad või naeruväärsed need Lääne inimese jaoks tunduvad, venemaalastele näivad need loogilised ja tõsiseltvõetavad.
Kes soovib teksti ilma Propastopi kommentaarideta lugeda, võib neist üle hüpata ja kohe artikli juurde liikuda.
Seda teksti lugedes võib väita, et selle konflikti kõige olulisem võitlus toimub inforuumis. Kui Venemaal tegutseks sõltumatu ajakirjandus ja inimestel oleks juurdepääs tõesele infole, ei oleks Ukraina sõda võimalik. Järelikult on kõige olulisem tagada, et selline infosulg muutuks – nii saame ära hoida tulevased sõjad.
Mille eest Venemaa võitleb?
Viktori Nikiforova
6. aprill 2022
Aeg-ajalt tekib Ukraina vabastamise operatsiooni kohta küsimusi: mis on täpselt toimuva laiem tähendus? Me küll denatsifitseerime territooriumi, aga mis maailmapildi me sinna asemele toome?
Sõdimisest ja kannatamisest ei piisa, tuleb samaaegselt ka denatsifitseeritud elanikkonda vaimutoiduga toita. Esitada neile – ja maailma üldsusele – mingit ideoloogiat.
Ukrainlased võivad siin muidugi naerda. Neil tuleb üldse palju pingutatud nalja teha. Sest jõuetu vihkamine on piin, siin headest närvidest ei piisa.  Aga tegelikult saavad nad teistest paremini aru, millest ma räägin. Nad näevad selgelt, et venelaste jaoks jäävad nad alati inimesteks. Võib-olla vaenlasteks, aga siiski inimesteks. Meie teistmoodi ei oska ega taha.